Document ID: 32013D0658

A BIZOTTSÁG VÉGREHAJTÁSI HATÁROZATA
(2013. november 13.)
a hagyományos különleges termékeknek az 1151/2012/EU európai parlamenti és tanácsi rendeletben meghatározott nyilvántartásába történő bejegyzésére irányuló kérelem elutasításáról (Pomazánkové máslo [HKT])
(az értesítés a C(2013) 7615. számú dokumentummal történt)
(Csak a cseh nyelvű szöveg hiteles)
(2013/658/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (1) bekezdésére,
mivel:
(1)
Az 1151/2012/EU rendelet 50. cikke (1) bekezdésének megfelelően a Bizottság megvizsgálta a Cseh Köztársaság 2010. december 22-i, a „Pomazánkové máslo” elnevezés hagyományos különleges termékként való bejegyzésére irányuló kérelmét.
(2)
A Bizottság 2011. április 1-jén arról tájékoztatta a Cseh Köztársaságot, hogy az 1234/2007/EK tanácsi rendelet (2) és különösen annak 115. cikke és XV. melléklete rendelkezik a „máslo” elnevezés meghatározásáról és felhasználási feltételeiről, amelynek értelmében az legalább 80 %, de kevesebb mint 90 tömegszázalék tejzsírt tartalmaz. A „Pomazánkové máslo” termék leírása azonban nem felel meg a fenti feltételeknek. A Bizottság által 2011. január 25-én indított kötelezettségszegés megállapítása iránti keresetet követően az Európai Bíróság a C-37/11. sz. ügyben 2012. október 18-án hozott ítéletében közbevetőleg megállapította, hogy a „Pomazánkové máslo” elnevezés nem felel meg az 1234/2007/EK rendelet fent idézett rendelkezéseinek.
(3)
Az 1151/2012/EU rendelet 2. cikkének (3) bekezdése rendelkezik arról, hogy „ez a rendelet az egyes termékek forgalomba hozatalára és különösen az egységes közös piacszervezésre, (…) vonatkozó egyéb konkrét uniós rendelkezések sérelme nélkül alkalmazandó”; e tekintetben meg kell állapítani, hogy a „Pomazánkové máslo” elnevezés hagyományos különleges termékként való bejegyzésére irányuló kérelem megsérti az 1234/2007/EK rendelet és különösen 115. cikkének és XV. mellékletének rendelkezéseit.
(4)
Mindezekre figyelemmel a „Pomazánkové máslo” elnevezés bejegyzésére irányuló kérelmet el kell utasítani.
(5)
Az e határozatban előírt intézkedés összhangban van a mezőgazdasági termékek minőségpolitikájával foglalkozó bizottság véleményével,
ELFOGADTA EZT A HATÁROZATOT:
1. cikk
A Bizottság elutasítja a „Pomazánkové máslo” elnevezés bejegyzésére irányuló kérelmet.
2. cikk
Ennek a határozatnak a címzettje a Cseh Köztársaság.
Kelt Brüsszelben, 2013. november 13-án.

Labels: 3
17
18